Jw ersamen vnd vorsichtigen mannen heren borghermesteren vnd ra&#x0364;dmannen der stad Reuel, vnsen gunners vnd bysunderen guden ffrunden, do wy borghermestere vnd radmenne der stad Abow na vnser vruntlicken grote vnd vormoge alles gudes kunth vnd oppenbare betugende, dat vor vns in sittenden rad gekomen sint de erbare her mester Gosschalck Witte vnd Anders Witte vnd hebn vns tor kenne gegeuen, wo dat Jacob Witte, er elike vullebroder, myt jw in Godh vorstoruen sy in dessen vorgangen somer vme eyn trent Laurencij vnd heb ock welcke gudere vnd testament na gelaten myt jw, dar se de negesten eruen to synt etc.; vnd eyn sulkent vorder to bewisende so hebn desse na gescreuene ersamen mansz Lass Jacobsson, Arwyd Andersson, Magnus Pollex, raedmann, Hans van Asschen, Gerd van Bucken vnd Laurens gultsmyd vor vns dar suluest in sittenden rade vorgescreuen na wyse vnd wonheit vnses rechtes stauedes edes to den hilligen gesworen, dat de erbare her mester Gosschalck, Anders vnd Jacob Witte syn echt vnd recht geboren van vader vnd van moder, vnd dat mesther Gosschalck vnd Anders Wytte vorgescreuen sin de negesten na ereme saligen broder Jacob to erffende vnd nemandh negher, vnd wante dan de erbare her mester Gosschalck Wytte vorgescreuen vme in lieghender sake willen vppe dusse tyd in siner eghenen personen nicht komen kan sodane nagelatene gudere vnd testament to vorderen vnd to manende, so heuet he vor vns in der besten wise, als he myt rechte solde, gekoren vnd geseth jn sinen vulmechtigen procuratorem vnde houetman den ersamen Anders Witten, sinen broder, vnsen medeborgher, jn sinem affwesende gelick als yeghenwordich ganse vnd vulle macht gegeuen sodane vorgescreuen erffe vnd nagelatene gudere jn vruntschoppe vnd myt rechte wp to borende vnd jn to manende, war he de vyndene werd vnd war he vntfangende werd, quitancie dar van to geuende vnd vorder alle dinck dar by to doende vnd latende, gelick he sulues personeliken tor stede were, stede vnd vast to holdene alle wes de vorgescreuen Anders dar an donde werd. Vorder so loue wy jw wes deme vorgescreuen Anders gehandrecket werd van den guderen vorgescreuen, dat dar nyne namaninge sal van komen in tokomenden tiden, warvmme, vorsichtigen, leyuen heren vnd bisunderen gude ffrundes, bydde wy juwer ersamheit vruntlicken, dat gy dessen vorgescreuen Andersse willen behulplick wesen in sinen rechten saken, dat eme sodane na gelatene gudere vnd erffe gehandreckt werden, dat wille wy altyd gherne jeghen juwe ersamen vorsichticheit vordenen war wy konen vnd moghen. Jn tuchnisse der warheit so heb[ben] wy vnser stadh segel suluen witterlicken don hangen beneden an dessen breff, de gegeuen vnd gescreuen is na der geborth Christi vnses Heren als men schreff dusend veyrhundert sess vnd achtentich jare vnd in deme pinxtauende.